<classify> MIILI ya watu wapatao 30 waliofariki dunia kutokana na mafuriko yaliyosababishwa na kimbunga Idai, wamezikwa katika makaburi ya pamoja wilayani Sussungenga Msumbiji baada ya miili yao kukutwa ndani ya tope.Watu hao ni wale waliojaribu kujiokoa kwa kukwea miti lakini kutokana na njaa, baridi na kuchelewa kuokolewa, walikosa nguvu na kudondoka kwenye maji. Taarifa rasmi zinasema idadi ya waliopoteza maisha kutokana na kimbuga Idai ni watu 534. Wakati huo huo, ugonjwa wa kipindupindu umelipuka katika baadhi ya maeneo ikiwa ni matokeo ya mafuriko yaliyochochewa na kimbunga Idai na kusababisha vifo vya watu 534.Watu watano wamethibitishwa kuwa na ugonjwa huo. Ofisa mwandamizi wa idara ya afya nchini hapa, Ussein Isse alisema hayo wakati akizungumza na Shirika la habari la Reuters. Wahudumu wa afya katika mji wa Beira ambao uliathirika zaidi na kimbunga, wamehudumia maelfu ya watu wanaoaharisha, ambayo ni dalili ya awali ya kipindupindu. Kipindupindu kitasambaa. Ukishakuwa na mtu mmoja, unatarajia kuwa na zaidi, alisema. Shirika la Afya Duniani WHO limesema linatuma dozi 900,000 ya chanjo ya kipindupindu.  <topic>: KITAIFA 